**ЈАВНИ ПОЗИВ**

**ЗА СУФИНАНСИРАЊЕ МЕРА ЕНЕРГЕТСКЕ САНАЦИЈЕ, ПОРОДИЧНИХ КУЋА И СТАНОВА ПУТЕМ УГРАДЊЕ СОЛАРНИХ ПАНЕЛА ЗА ПРОИЗВОДЊУ ЕЛЕКТРИЧНЕ ЕНЕРГИЈЕ ЗА СОПСТВЕНЕ ПОТРЕБЕ И УНАПРЕЂЕЊЕ ТЕРМОТЕХНИЧКОГ СИСТЕМА ПУТЕМ УГРАДЊЕ КАЛОРИМЕТАРА, ЦИРКУЛАЦИОНИХ ПУМПИ , ТЕРМОСТАТСКИХ ВЕНТИЛА И ДЕЛИТЕЉА ТОПЛОТЕ**

Правни основ за расписивање Јавног позива је Одлука о бесповратном суфинансирању активности на инвестиционом одржавању и унапређењу енергетских својстава стамбених зграда, породичних кућа и станова у 2022. години (,,Службени лист Града Ниша“, број 10/22), коју је донела Скупштина Града Ниша.

Градско веће Града Ниша је донело Решење о усвајању Правилника о суфинансирању мера енергетске санације породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте по јавном позиву за суфинансирање програма енергетске санацје стамбених зграда, породичних кућа и станова, ЈП1/22 (,,Службени лист Града Ниша“, број 51/22 и 123/22).

Чланом 22. Правилника, прописано је да Градско веће Града Ниша доноси решење о расписивању Јавног позива за доделу бесповратних средстава крајњим корисницима (домаћинствима и стамбеним заједницама) за енергетску санацију породичних кућа и станова, а поступак по Јавном позиву за избор крајњих корисника спроводи Комисија за реализацију мера енергетске санације.

Циљ спровођења мера енергетске санације породичних кућа и становаје унапређење енергетске ефикасности у стамбеном сектору и повећано коришћење обновљивих извора енергије у домаћинствима на територији Града Ниша.

Мере енергетске санације спроводе се кроз сарадњу са директним корисницима (привредним субјектима) који се баве производњом, услугама и радовима на енергетској санацији стамбених објеката, а крајњи корисници бесповратних средстава су домаћинства и стамбене заједнице на територији Града Ниша.

**I ПРЕДМЕТ И МАКСИМАЛНА ВИСИНА БЕСПОВРАТНИХ СРЕДСТАВА ЗА СУФИНАНСИРАЊЕ**

Предмет суфинансирања обухвата следеће мере енергетске ефикасности:

1) Набавка и уградња соларних панела, инвертера и пратеће инсталације за породичне куће за производњу електричне енергије за сопствене потребе, уградње двосмерног мерног уређаја за мерење предате и примљене електричне енергије, и израде неопходне техничке документације и извештаја извођача радова на уградњи соларних панела и пратеће инсталације за производњу електричне енергије који су у складу са законом неопходни приликом прикључења на дистрибутивни систем. Снага соларних панела не може бити већа од одобрене снаге мерног места, која је наведена у рачуну за утрошену електричну енергију, а максимално до или једнако 6 kW и остале неопходне инсталације за производњу електричне енергије и прикључење на дистрибутивни систем у складу са Прилогом 4 из Јавног позива;

2) Унапређење термотехничких система зграде путем замене система или дела система ефикаснијим системом путем:

(1) уградње електронских регулисаних циркулационих пумпи за породичне куће,

1. опремања система грејања са уређајима за регулацију и мерење предате  
   количине топлоте објекту (калориметри, делитељи топлоте, баланс вентили) за станове и стамбене зграде,

Домаћинстава (за породичне куће и станове) и стамбене заједнице не могу да конкуришу за више од једне мере енергетске ефикасности из овог одељка.

Укупнa средства које Град Ниш, заједно са средствима Управе за подстицање и унапређење енергетске ефикасности Републике Србије додељује путем Јавног позива, износе за меру из главе I, став 1) Јавног позива 5.000.000,00 динара, а за мере из става 2) тачка (1) и (2) Јавног позива, 1.000.000,00 динара.

**II КОРИСНИЦИ СРЕДСТАВА**

Kорисници бесповратних средстава су домаћинства (породичне куће, станови) и стамбене заједнице, изузев:

1. власника посебних делова стамбено-пословног објеката који не служе за становање;
2. власника стамбених објеката који су у претходне две године после достављања Решења о додели бесповратних средстава за сличне активности одустали од спровођења активности.

**III УСЛОВИ ПРИЈАВЕ НА ЈАВНИ ПОЗИВ**

Право учешћа на конкурсу имају домаћинства и стамбене заједнице која испуњавају следеће услове:

1. да је подносилац пријаве:
   1. власник објекта за који подноси пријаву и да је подносилац пријаве власник или носилац права својине над бројилом, или
   2. уколико подносилац пријаве није власник објекта за који се подноси пријава, неопходно је да има пријаву боравка на адреси објекта за који подноси пријаву и уз пријаву да поднесе писану сагласност власника објекта оверену од стране јавног бележника да се за објекат може поднети пријава;
2. да је прикључен на дистрибутивну мрежу електричне енергије и да је на последњем рачуну за потпрошњу електричне енергије регистрована потрошња од минимум 30 kWh.;
3. да је стамбена заједница уписана у одговарајући регистар (за стамбене заједнице).

Уколико има више од једног власника породичне куће, потребно је доставити сагласност осталих сувласника оверену од стране јавног бележника, приликом пријаве.

Уколико подносилац пријаве није власник породичне куће, потребно је доставити сагласност власника оверену од стране јавног бележника.

**IV МАКСИМАЛНА ВИСИНА СРЕДСТАВА СУФИНАНСИРАЊА**

Максимални износ средстава подстицаја који се додељује:

1) за меру из главе I, став 1) која се односи на набавку и уградњу соларних панела, представља мањи износ од:

* 50% од вредности укупне инвестиције са ПДВ ом, а максимално 420.000,00 динара са ПДВ-ом, или
* износа који се добија множењем снаге у kW соларних панела из достављене профактуре, са износом од 70.000,00 динара са ПДВ-ом;

2) за меру из главе I, став 2) тачка (1) која се односи на уградњу електронски регулисаних циркулационих пумпи 50% од износа предрачуна за радове и опрему са ПДВ-ом, а максимално 15.000,00 динара са ПДВ-ом по циркулационој пумпи;

3) за меру из главе I, одељка 2) тачка 2) која се односи на опремање система грејања са уређајима за регулацију и мерење предате количине топлоте објекту износи 50% од износа предрачуна за радове и опрему са ПДВ-ом, а максимално:

* 15.000,00 динара са ПДВ-ом по калориметару;
* 1.000,00 динара са ПДВ-ом по делитељу топлоте;
* 1.500,00 динара са ПДВ-ом по термостатском вентилу.

**V НЕПРИХВАТЉИВИ ТРОШКОВИ**

У неприхватљиве трошкове спадају:

* рефундација трошкова за већ набављену опрему и извршене услуге (плаћене или испоручене), односно, не прихватају се трошкови радова, набавке материјала и опреме који настану пре првог обиласка Комисије за преглед и оцену поднетих захтева за суфинансирање пројеката енергетске ефикасности;
* трошкови у вези са одобравањем и спровођењем кредитног задужења: трошкови одобравања кредита, трошкови камата, трошкови кредитног бироа, трошкови осигурања кредита;
* набавка опреме коју подносилац захтева за бесповратна средства сам производи или за услуге које подносилац захтева сам извршава;
* други трошкови који нису у складу са мерама енергетске санације.

**VI ОБАВЕЗНА ДОКУМЕНТАЦИЈА УЗ ПРИЈАВУ НА ЈАВНИ ПОЗИВ**

Пријава коју на Јавни позив подноси крајњи корисник - грађанин (за породичне куће и станове) садржи:

1. потписан и попуњен Пријавни образац (Прилог 1А) за суфинасирање мера енергетске ефикасности. (Пријавни формулар доставити у оригиналу и приложити две копије);
2. један од следећих доказа за стамбени објекат:

* доказ о изградњи објекта пре доношења прописа о изградњи;
* грађевинску дозволу добијену кроз редован поступак обезбеђења дозволе;
* грађевинску дозволу добијену из поступка легализације;
* решење о озакоњењу;
* обавештење о поднетом захтеву за озакоњење и достављеним извештајима о затеченом стању са елаборатом геодетских радова.

1. фотокопије нечипованих личних карата или очитане личне карте са чипом за сва физичка лица која живе на адреси породичне куће за коју се подноси пријава. За малолетне лица доставити фотокопије здравствених књижица;
2. предрачун/профактура са количином и ценом за опрему, наведену у глави I Јавног позива, са уградњом коју грађанин добија од једног од привредних субјеката (извођача радова) са листе из (Прилога 2) коју је објавио Град Ниш, а коју грађанин/стамбена заједница изабере са листе;
3. фотокопију рачуна за утрошену електричну енергију за стамбени објекат за који се конкурише за један од претходних месеци,
4. доказ да је подносилац пријаве власник/сувласник објекта - породичне куће/ стана на територији Града Ниша (Решење о порезу на имовину). Ако подносилац пријаве није власник, потребно је да има пријаву боравка на адреси објекта за који подноси пријаву и у том случају уз пријаву треба поднети и оверену писану сагласност код јавног бележника власника објекта. Уколико има више од једног власника породичне куће/стана, потребно је доставити и писану сагласност свих сувласника (сагласност треба да буде оверена код јавног бележика (Прилог 9);
5. потписану изјаву о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања. (Прилог 3[[1]](#footnote-1))

Пријава коју на јавни позив **подносе стамбене заједнице** треба да садржи:

1. потписан и попуњен Пријавни формулар за стамбене заједнице (Прилог 1Б). (Пријавни формулар доставити у оригиналу и приложити две копије);
2. потписан и попуњен Пријавни формулар за породичне куће/станове (Прилог 1А) за сваки стан који припада стамбеној заједници;
3. фотокопију рачуна за утрошену електричну енергију за сваки стан стамбене зграде за коју се конкурише за последњи месец, ради доказа да подносилац пријеве живи у пријављеном стамбеном објекту (препоручује се да минимална потрошња не може бити мања од 30 kWh месечно по стану - потребно за минимум 50% станова у згради);
4. доказ о регистрацији стамбене заједнице - фотокопију;
5. фотокопију записника са седнице стамбене заједнице на којој је донета одлука о конкурисању на јавни позив за суфинансирање мера енергетске санације;
6. списак свих станара стамбене заједнице са фотокопијом нечипованих личних карата или очитане личне карте са чипом за сваког члана стамбене заједнице са јасно видљивом адресом становања;
7. предмер и предрачун/профактура за опрему са уградњом издата од привредног субјекта са коначне ранг листе изабраних директних корисника коју је објавио Град Ниш;
8. један од следећих доказа за стамбени објекат:

(а) доказ о изградњи објекта пре доношења прописа о изградњи,

(b) грађевинску дозволу добијену кроз редован поступак обезбеђења дозволе,

(c) грађевинску дозволу добијену из поступка легализације,

(d) решење о озакоњењу,

(e) потвду о поднетом захтеву за озакоњење и достављеним извештајима о затеченом стању са елаборатом геодетских радова;

1. писану изјаву о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања (Прилог 3[[2]](#footnote-2)).

**VII ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ**

Конкурсна документација за Јавни позив може се преузети на интернет страници Града Ниша www.ni.rs и Канцеларије за локални економски развој www.investnis.rs, или на шалтерима Јединственог управног места Града Ниша, у улици Николе Пашића 24, Ниш и садржи:

1. Комплетан текст Јавног позива;
2. Прилог 1А - за грађане - Пријавни образац и образац о стању породичних кућа;
3. Прилог 1Б - за стамбене заједнице - Пријавни формулар за стамбене заједнице;
4. Прилог 2 - Листу привредних субјеката/извођача радова са које грађани бирају извођача;
5. Прилог 3 - Kритеријуми за избор пројеката;
6. Прилог 4 - Општи услови за прикључење фотонапонских модула на унутрашње инсталације постојећег објекта купца за индивидуална домаћинства са директним мерењем;
7. Прилог 5 - Брошура Министарства рударства и енергетике „Корак по корак – Како да постану купци – произвођачи електричне енергије“;
8. Прилог 6 - пример рачуна за електричну енергију са обележеном одобреном снагом;
9. Прилог 7 - модел уговора о потпуном снабдевању са нето мерењем;
10. Прилог 8 - Изјава о сагласности да орган Града Ниша за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања;
11. Прилог 9 - Изјава о сагласности сувласника;
12. Прилог 10 - Правила о раду дистрибутивног система ЈП „Топлана“ Ниш;
13. Прилог 11 - Правилник о суфинансирању енергетске санације, породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи , термостатских вентила и делитеља топлоте -пречишћен текст.

**VIII МЕСТО И РОК ДОСТАВЈЬАЊА ПРИЈАВА**

Рок за подношење пријава је 30 (тридесет) дана од дана објављивања Јавног позива на огласној табли органа и служби Града Ниша, званичној интернет страници Града Ниша www.ni.rs и званичној интернет страници Канцеларије за локални економски развој www.investnis.rs.

Јавни позив је отворен закључно са даном 23.01.2023. године.

Пријаве на Јавни позив достављају се у затвореној коверти са назнаком:

**„Пријава по Јавном позиву за суфинансирање мера енергетске санације, породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте - НЕ ОТВАРАТИ**”,

Комплетна пријава на Јавни позив се доставља са пуном адресом пошиљаоца на полеђини коверте, поштом на адресу:

**Град Ниш**

**Градска управа за органе Града и грађанска стања**

**ул. Николе Пашића бр. 24, Ниш**

**за**

**-Комисију за реализацију мера енергетске санације-**

или лично на шалтерима Јединственог управног места, ул. Николе Пашића бр. 24, Ниш.

Благовременом доставом сматра се препоручена пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа. Пријаве послате на било који други начин (нпр. факсом или електронском поштом) неће бити узете у разматрање. Неблаговремене пријаве неће бити узете у разматрање.

За све додатне информације и обавештења подносилац пријаве може се обратити на контакт телефон 018/504-658 или на е-mail: [kler@gu.ni.rs](mailto:kler@gu.ni.rs)

Пријава ће се сматрати неуредном ако је неразумљива или у достављеној писаној форми недостаје било који документ из одељка VI Јавног позива. Пријава ће у том случају решењем бити одбачена.

Пријава са документацијом чија садржина није у складу са Јавним позивом се не оцењује и решењем ће бити одбијена.

**IX КРИТЕРИЈУМИ ЗА ИЗБОР ПРОЈЕКАТА**

Критеријуми за избор пројеката су следећи:

1. постојеће стање спољних зидова;
2. примарни начин грејања;
3. постојеће карактеристике спољне столарије;
4. К фактор заузетости површине за породичне куће;
5. коришћење субвенција за енергетску санацију (средства Града Ниша/Републике Србије).

Детаљни начин бодовања према наведеним критеријумима је дат у Прилогу 3.

**X ОЦЕЊИВАЊЕ, УТВРЂИВАЊЕ ЛИСТЕ И ИЗБОР КРАЈЊИХ КОРИСНИКА**

Оцењивање и рангирање пријава домаћинстава и стамбених заједница, врши се у складу са Правилником о суфинансирању енергетске санације, породичних кућа и станова путем уградње соларних панела за производњу електричне енергије за сопствене потребе и унапређење термотехничког система путем уградње калориметара, циркулационих пумпи, термостатских вентила и делитеља топлоте, применом критеријума из одељка IX Јавног позива.

У току поступка оцене и избора крајњих корисника Комисија може да од Подносиоца пријаве, према потреби, затражи додатну документацију и информације.

Комисија разматра пријаве и у складу са предвиђеним критеријумима, утврђује јединствену прелиминарну ранг листу крајњих корисника, за све мере енергетске ефикасности из Јавног позива и објављује је на огласној табли органа и служби Града Ниша, званичној интернет страници Града Ниша и званичној интернет страници Канцеларије за локални економски развој.

Подносиоци пријава имају право увида у поднете пријаве и приложену документацију по утврђивању прелиминарне ранг листе у року од 3 (три) дана од дана објављивања листе.

На прелиминарну ранг листу подносиоци пријава имају право приговора Комисији у року од 8 (осам) дана од дана њеног објављивања. Приговор се подноси поштом или лично на шалтерима Јединственог управног места, улица Николе Пашића 24.

Комисија је дужна да размотри поднете приговоре на прелиминарну ранг листу и донесе одлуку о приговору, која мора бити образложена, у року од 15 (петнаест) дана од дана његовог пријема и на основу донетих одлука донесе ревидирану прелиминарну ранг листу.

На основу ревидиране прелиминарне ранг листе, Комисија врши теренски обилазак ради увида у стање стамбених објеката са те листе закључно са редним бројем подносиоца пријаве до којег су обезбеђена укупна средства за субвенционисање. Уколико је Комисија приликом теренског обиласка утврдила да је подносилац пријаве дао неистините податке у пријави, Комисија га елиминише са ревидиране прелиминарне ранг листе и уместо њега спроводи теренски обилазак првог следећег на листи код кога није вршен теренски обилазак.

Приликом теренског обиласка, уз обавезно присуство подносиоца пријаве, Комисија сачињава записник у два примерка, при чему један остаје подносиоцу пријаве, а други задржава Комисија. У записнику Комисија потврђује да ли су мере наведене у предмеру и предрачуну који је грађанин поднео приликом пријаве на Јавни позив прихватљиве и сачињава коначну ранг листу крајњих корисника.

Коначну ранг листу крајњих корисника Комисија објављује на огласној табли органа и служби Града Ниша, званичној интернет страници Града Ниша и званичној интернет страници Канцеларије за локални економски развој.

На коначну ранг листу крајњих корисника подносиоци пријава код којих је извршен теренски обилазак, имају право приговора Комисији у року од 8 (осам) дана од дана објављивања исте. Приговор се подноси на шалтерима Јединственог управног места, улица Николе Пашића 24.

Комисија је дужна да одлучи по приговорима на коначну ранг листу крајњих корисника у року од 15 (петнаест) дана од дана пријема приговора и након одлучивања по свим приговорима, сачинињава предлог Решење са коначном ранг листом крајњих корисника у спровођењу мера енергетске санације које доноси Градско веће Града Ниша, а на основу њега закључују се тространи уговори између Града Ниша, директних и крајњих корисника.

**XI НАЧИН РЕАЛИЗАЦИЈЕ ДОДЕЉЕНИХ СРЕДСТАВА**

Град Ниш ће вршити пренос средстава искључиво директним корисницима, а не крајњим корисницима и то након што појединачни крајњи корисник изврши уплату целокупне своје обавезе директном кориснику и након завршетка реализације мере.

Услов да се пренесу средства директном кориснику је потврда Комисије да су радови изведени како је предвиђено предмером и предрачуном, који је грађанин предао када се пријавио за меру, као и у складу са записником Комисије приликом првог изласка.

Услови да Град Ниш пренесе средства субвенције привредном субјекту (извођачу радова) су:

1. потврда Комисије да су радови изведени како је предвиђено предмером и предрачуном, који је грађанин предао када се пријавио на јавни позив;
2. да је грађанин потписао уговор о потпуном снабдевању са нето мерењем са Јавним предузећем „Еелектропривреда Србије“, органком ЕПС снабдевањем (за Меру 1);
3. Електродистрибуција Србије изда Акт о прикључењу, прикључи купца-произвођача на дистрибутивни систем и упише га у регистар купца-произвођача (за Меру 1).

Крајњи корисник мора имати уредну документацију (рачуне и атесте) које ће доставити надлежној Комисији.

Саставни део уговора за меру уградње соларних панела је технички извештај/елаборат издат од стране изабраног привредног субјекта (извођача радова) који садржи шему и технички опис инсталације соларних панела, као и изјаву да се на постојећи кров могу поставити соларни панели и да се на унутрашњу инсталацију инсталацију могу уградити соларни панели. Извештај/елаборат мора садржати све елементе неопходне за издавање Акта о прикључењу од стране ОДС-а

Након завршетка радова за меру уградње соларних панела потребно је да грађанин достави Комисији, доказ о уплати целокупног сопственог удела у финансирању радова на уградњи соларних панела и остале инсталације привредном субјекту (извођачу радова) (признаница/рачун).

Корисник средстава ће вршити пренос средстава изабраним привредним субјектима у складу са закљученим уговором. Крајњи корисник ће сам сносити трошкове изведених радова који буду већи од износа субвенције наведене у члану 6. ~~овог~~ Правилника (максималног износа учешћа Града Ниша).

Контролу извршења уговорених обавеза извршиће Канцеларија за локални економски развој, у сарадњи са Комисијом.

Уколико Корисник средстава није средства наменски утрошио, или радови нису изведени у складу са предмером и предрачуном који је крајњи корисник поднео приликом пријаве, Град Ниш неће уплатити средства додељена Јавним позивом.

Уколико из неког разлога крајњи корисник не може да реализује набавку од одабраног директног корисника, има право да изврши набавку од другог директног корисника са листе и да о томе, пре реализације набавке, обавести Комисију и достави јој нову профактуру/предрачун, с тим да износ не може бити већи од одобреног.

1. Орган Града по службеној дужности има обавезу да изврши увид, прибави и обради податке о чињеницама о којима се води службена евиденција, а који су неопходни у поступку одлучивања и то:

   - уверење надлежног органа Града Ниша о измиреним обавезама по основу пореза на имовину;

   - извод из листа непокретности. [↑](#footnote-ref-1)
2. Орган града по службеној дужности има обавезу да изврши увид, прибави и обради податке о чињеницама о којима се води службена евиденција, а који су неопходни у поступку одлучивања и то:

   - извод из листа непокретности. [↑](#footnote-ref-2)